Sagmoediges is gelukkig, want hulle sal die nuwe aarde ontvang. Hoe lyk ’n sagmoedige mens dan? Is hy of sy nie eintlik ’n swakkeling nie? Nee, want sagmoedigheid begin by ’n vertrouensverhouding met God, by die wete dat God in beheer is van die verloop van jou lewe. Omdat jy na aan God leef, lyk die wêreld anders. Jy kyk met begrip en empatie, jy het nie nodig om te wedywer, te vergeld of na te jaag nie. Jy ervaar vrede, waardeur respek vir God, mens en jouself ’n vanselfsprekendheid word en jy met deernis en selfprysgawe met ander omgaan. Dit is ’n uitvloeisel van ons afhanklikheid van God.
En ’n nuwe aarde sal ’n heerlike geskenk wees! Ek is siek en sat vir die wêreld soos dit tans is. Maar hierdie nuwe aarde is die verwagte volmaakte deurbreek van die koninkryk van God. Tog het Jesus reeds die heerskappy van God kom vestig. Wie afhanklik van en diensbaar aan God leef, is werklik gelukkig. Daarin lê ons tevredenheid. Waar mense volgens God se liefdeswil leef, probeer hulle optree met deernis en geregtigheid. So word God se liefdesheerskappy sigbaar in ons huwelike, gesinne en gemeentes en word dit veilige ruimtes in ’n wêreld vol selfsug en selfgelding.
Christus, die Leeu uit die stam van Juda, wat die oorwinning behaal het, die Lam wat geslag is en aan wie die lof en eer, die heerlikheid en die krag tot in alle ewigheid behoort, van Hom is ons volgelinge. Hoe geseënd is ons! Hy is ons hoop en ons vrede.
Here, gee my asseblief die gawe van sagmoedigheid, sodat ek geseënd mag wees en ’n bevoorregte ontvanger van die nuwe aarde.
Stefan maak sy bestaan uit bome. Hy het ‘n woud by sy pa geërf, ‘n woud wat al meer as 400 jaar in die familie is. Maar ook: ‘n woud wat vir nog baie meer jare in die familie sal wees. Hoekom? Want Stefan het ‘n bepaalde uitkyk op sy werk as bosbouer. Die werk van die bosbouer, sê hy, is om deel te wees van ‘n ketting. Elke geslag, sê Stefan, moet ‘n keuse maak. Jy kan of plunder of plant. Jy kan plunder deur net af te saag en af te saag en so baie ryk word, of jy kan twee bome plant vir elke boom wat jy afsaag. So, reken Stefan, word jy deel van ‘n ketting. Hy saag bome af wat deur sy oupa se oupagrootjie geplant is, en die bome wat hy plant, sal deur sy kinders se kinders se agterkleinkinders afgesaag word. Afhanklik van die verlede, en verantwoordelik vir die toekoms. Hy is deel van ‘n ketting.
Ander van ons weer, broers en susters, se familiestamboom lyk dalk egter nie so goed nie. Want in ons woud staan bome van armoede, skande en mishandeling. Die grond in ons woud is geplunder. Oeste is afgehaal, en niks is weer geplant nie. Dalk het jy grootgeword in ’n huis waar onverdraagsaamheid aan die orde van die dag was, en daarom kan jy ander wat nie soos jy is nie, glad nie verdra nie. En so kyk jy na boom vir boom in die woud wat jy geërf het: bome van slegsê, verkleinering, geen belangstelling, te hoë eise, geen vergifnis, geen liefde, geen ondersteuning. Daarom: jou woud veroorsaak meer pyn as inspirasie. Jy is nie trots op jou erfenis nie. Jy is skaam oor die woud wat jy geërf het. En jy wens jy kan dit so teen die grond afbrand, dat dit nooit weer ‘n effek op jou sal hê nie.
Ek ken iemand, broers en susters, wat sulke gedagtes gehad het oor die woud wat hy geërf het. Wat hierdie man geërf het, was tragies. Sy oupa was ‘n moordenaar wat sy eie kinders misbruik het daar waar geoffer is. Sy pa was ‘n skobbejak wat die plekke waar mense wou aanbid afgebrand het, en almal wat geglo het, gespot het oor hulle sogenaamde geloof.
Inderdaad ‘n donker tyd om in gebore te word. Want watter toekoms het jy as die woud wat jy erf vol sulke lelike bome staan? Wat doen jy as jou oupa toorkuns beoefen het, en jou pa ‘n skurk was, en die volk waarvan jy deel is totaal korrup geword het?
So bestyg Josia die troon, ‘n skamele 8 jaar oud. Die eerste keuse wat Josia maak, is ‘n baie dapper keuse: hy het besluit dat hy sou doen wat reg was in die oë van die Here (2 Kon 22:2)
Wat wil hierdie versie vir ons sê? ‘n Ware geestelike lewe van gehoorsaamheid kom van die Here, van die Gees af. Jou ouers het jou dalk gene gegee, maar die Here gee genade. Dit sê Galasiërs 4:7 baie mooi: Jy is nou kind van God. En omdat jy sy kind is, het God jou ook erfgenaam gemaak.
So, broers en susters, word ons elkeen se verlede in wese uitgewis. Want in God word ons nuut, in God alleen kom daar vir ons nuwe moontlikhede van lewe, en kyk na die lewe.
Nes, Josia, broers en susters, het van ons miskien hier geen beheer op die soort woud wat ons geërf het nie. Ons het egter, broers en susters, beheer oor wat ons met ons geërfde woud gaan maak. Want die verlede hoef nie ‘n mens se tronk te wees nie. Jy het ‘n keuse. Jy het ‘n keuse oor jou lewe. ‘n Keuse wat ons eintlik nie eers hoef te maak nie. Want God het dit reeds vir ons gemaak.